 اسلام آباد  (ويب ڊيسڪ) هلندڙ سال رليز ٿيل بلاڪ بسٽر فلم باجي جي اداڪارا ميرا کي طبيعت خراب هجڻ تي گڏيل عرب امارتن (ايو اي اِي) جي رياست دبئي جي اسپتال ۾ داخل ڪرايو ويو آهي. اداڪارا ميرا جي حوالي سان گذريل ڪجهه ڏينهن کان اهي اطلاع هئا ته سندس طبيعت ناساز آهي. تازو ئي اداڪارا آمريڪا جي دوري تان واپس موٽن بعد هوءَ معدي ۽ پيٽ ۾ تڪليف سبب دبئي جي آمريڪن اسپتال وئي، جتي سندس شروعاتي ٽيسٽ ڪيا ويا. ميڊيا رپورٽن موجب اداڪارا ميرا جي شروعاتي ٽيسٽ اچڻ کان پوءِ ڊاڪٽرن هن کي آپريشن جو مشورو ڏنو آهي، پر فوري طور تي اداڪارا جي آپريشن جو فيصلو ناهي ڪيو ويو. رپورٽن موجب اداڪارا ميرا آمريڪا کان موٽڻ تي معدي ۾ سور ۽ جلد ۾ ساڙي جي تڪليف سبب اسپتال جو رخ ڪيو، جتي سندس شروعاتي ٽيسٽ ڪرڻ کان پوءِ طبي ماهرن هن کي آپريشن جو مشورو ڏنو. رپورٽ موجب اداڪار جا بلڊ ٽيسٽ به ڪيا ويا ۽ ٽيسٽ جا تنيجا اچڻ تائين آپريشن جو فيصلو ملتوي ڪيو ويو. اداڪارا ٻڌايو ته هن کي گذريل ڪجهه ڏينهن کان سور جي شڪايت هئي، پر مصروف هجڻ سبب هن چيڪ نه ڪرايو. اداڪارا اسپتال ۾ داخل ٿيڻ کان پوءِ مداحن کان دعائن جي اپيل به ڪئي.